આ ફિલ્મની ડિરેક્ટર સુધા કોંગરાએ એક ઇન્ટરવ્યુમાં કહેલું કે ૨૦૦૬માં જ્યારે ભારતની ટીમ વલ્ર્ડ બૉક્સિંગ ચૅમ્પિયનશિપમાં ચાર ગોલ્ડ સહિત આઠ મેડલ જીતી ત્યારથી આ વાર્તા તેમના મગજમાં ચામાચીડિયાની જેમ ઘૂમરાતી હતી. ફાઇન, પરંતુ લોચો એ છે કે એ પછી તો પ્રિયંકા ચોપડાએ પણ બૉક્સિંગ-ગ્લવ્ઝ પહેરીને ‘મૅરી કૉમ’ બનીને મુક્કાબાજી કરી લીધી. એના માંડ દોઢ વર્ષ પછી જ તમે ફરી પાછી બૉક્સિંગ પર જ અન્ડરડૉગ ફિલ્મ બનાવો અને એમાં કશું જ નવું ન હોય તો તમારો પ્રયાસ ગમે તેટલો પ્રામાણિક હોય, વેજિટેરિયન લોકોય તમારા પર માછલાં જ ધુએ. આર. માધવને આ ફિલ્મ માટે બૉડી બનાવવામાં જેટલો પરસેવો પાડ્યો છે એટલો જો સુધાબહેને વાર્તા પાછળ પાડ્યો હોત તો આ ફિલ્મ એકદમ નૉકઆઉટ પન્ચવાળી બની શકી હોત.